**EESTI TÄISKASVANUTE KARIKAVÕISTLUSED RANNAVÕRKPALLIS 2024**

**Juhend**

1. EESMÄRK ja ÜLESANNE

Võistlused viiakse läbi selgitamaks Eesti 2024.a. karikavõitjad rannavõrkpallis ning rannavõrkpalli populariseerimiseks.

2. VÕISTLUSTE LÄBIVIIMISE AEG ja KOHT

Võistlused viiakse läbi ajavahemikus 07. juuni 2024 - 11. august 2024. Võistluste põhiturniiri algus on laupäeval ja pühapäeval kell 10.00.

Kvalifikatsiooniturniir ja põhiturniir mängitakse vähemalt 4-l väljakul.

Kvalifikatsiooniturniir algab reeglina võistluste nädala reedel kell 18.00. Kvalifikatsioonipaaride arvust lähtuvalt võib kvalifikatsiooniturniir alata ka varem.

Eesti karikavõistluste etappide ajakava ja Korraldajate ning Peakohtuniku / Mehis Merilaine ja Superviisori / Uku Rummi kontaktid:

**07.-09. juuni 2024 Rakvere etapp** - Kaspar Pomerants, +372 53448940, kaspar.pomerants@gmail.com

**19.-21. juuli 2024 Tartu etapp** - Hendrik Rikand, +372 53400379, hendrik@skduo.ee

**26.-28. juuli 2024 Põltsamaa etapp** - Marko Uusküla, +372 58549499, poltsamaavorkpalliklubi@gmail.com

**9.-11. august 2024 Paide finaaletapp** - Veiko Tihemets, +372 58770867, veikotihemets@hotmail.com

Mehis Merilaine: +372 5018259, mehismerilaine@hot.ee

Uku Rummi: +372 55583834, ukurummi@gmail.com

3. REGISTREERIMINE ja OSAVÕTUMAKS

Registreerimine võistlusteks toimub eelregistreerimise teel Eesti Võrkpalli Liidu koduleheküljel vastavas rubriigis võistluste nädala esmaspäevani (kell 23.59.). Võistluste nädala teisipäeval antakse teada, millised paarid mängivad põhiturniiril ja millised alustavad kvalifikatsioonist, mängude ajakava avaldatakse võistluste nädala neljapäeval. Kogu võistlustega seotud info on leitav EVF kodulehelt Rannavõrkpalli rubriigis. Kui eelregistreerimise sulgemisest kuni võistluste nädala neljapäevani (kell 23.59.) toimub võistkonnas mängija vahetus, saab võistkond Peakohtunikult uue asetuse vastavalt uutele punktidele. Nimetatud „uue asetuse“ eelduseks on Peakohtuniku võimalikult varajane informeerimine toimunud mängijate muudatusest.

Põhiturniiri kohtade alatäituvuse korral saab turniirile registreeruda peakohtuniku otsuse alusel kuni võistluste nädala kolmapäeva õhtu kella kaheksani (kell 20.00.)

Osavõtumaks etapi põhiturniirile on 50 eurot võistkonna kohta, mis tasutakse sularahas korraldajatele enne turniiri algust võistluspaigas. Osavõtumaks kvalifikatsiooniturniirile on 50 eurot võistkonna kohta, mis tasutakse sularahas enne kvalifikatsiooniturniiri algust korraldajatele võistluspaigas. Juhul kui võistkond pääseb läbi kvalifikatsiooniturniiri põhiturniirile, ei pea võistkond täiendavaid osalusmakseid tasuma.

Osavõtumaks 2005. aastal ja hiljem sündinud mängijatele on 25 eurot võistkonna kohta, mis tasutakse sularahas enne turniiri algust korraldajatele võistluspaigas. Soodustus kehtib kui mõlemad mängijad on sündinud 2005. aastal ja hiljem, osavõtumaks on lõplik ega kuulu täiendamisele kui paar pääseb põhiturniirile. Eesti Noortekoondiste võistkondadele (U16, U18, U20) kehtib samuti etapil osalemise soodushind 25 €, mille tasub EVF Promootorilt saadud arve alusel.

Kõik võistkonnad peavad oma kohalolekust teatama võistluste peakohtunikule esimesel võistluspäeval enne oma esimest mängu.

4. OSAVÕTJAD

Kõikidel etappidel võivad lisaks Eesti Vabariigi kodanikele osaleda ka välisriikide kodanikud Võistlustest osavõtt on vabatahtlik ja omal vastutusel. Võistlejad vastutavad ise, et nad on läbinud eelneva tervisekontrolli. Soovituslik on omada tervisekindlustust.

Eesti Täiskasvanute Karikavõistlustel osalejad peavad olema tasunud 2024 aasta hooaja mängija litsentsitasu 25 € per mängija, litsentsitasu peavad tasuma ka välisriikide kodanikud. Mängijatel sünniaastaga 2005 ja hiljem sündinutel on 2024 aasta hooaja litsentsitasu 10 €. Litsentsi olemasolu ja tasumist kontrollib Karikavõistluste peakohtunik.

Mängijad on kohustatud kandma etapi Korraldaja poolt antud võistlussärke ja -toppe / nn ETAPISÄRKE / mängueelsel soojendusel, mängu ajal, autasustamistseremoonial ning võistlusjärgsel pressiga suhtlemisel. Korraldaja väljastab ETAPISÄRKE alates kvalifikatsiooniturniirist.

5. VÕISTLUSTE SÜSTEEM

Kvalifikatsiooniturniir ja põhiturniir mängitakse rahvusvaheliste rannavõrkpalli määruste järgi süsteemis “parem kolmest geimist”. Erandlike tingimuste puhul (väga halvad ilmastikutingimused) on Korraldajal õigus teha mänguformaadis muudatusi kokkuleppel Peakohtuniku ja Rannavõrkpalli Toimkonnaga (RVT).Otse põhiturniirile pääsemise ning põhiturniiri ja kvalifikatsiooniturniiri asetuste aluseks on Eesti karikavõistluste (edaspidi EKV) edetabel. Selleks liidetakse mõlema võistkonna mängijate individuaalsed edetabeli punktid. Võistkondade võrdsete punktide korral asetus loositakse. Loosimise juurde kutsutakse soovitavalt loositavate võistkondade esindajad.

Juhul kui võistlusele on eelregistreerunud rohkem kui 16 paari mängitakse kvalifikatsiooniturniir. Kvalifikatsiooniturniir toimub võistlusnädala reedel ja 4 tugevamat võistkonda pääsevad mängima põhiturniirile. Kvalifikatsiooniturniir mängitakse sõelmängudena „ühe miinuse süsteemis“ .

Põhiturniiril mängib maksimaalselt 16 võistkonda. Kui võistlustele on eelregistreerunud 16 või vähem võistkonda, siis pääsevad kõik võistkonnad põhiturniirile. Kui eelregistreerunud võistkondi on rohkem kui 16, siis pääsevad põhiturniirile 2024.a EKV edetabeli 8 esimest võistkonda. Hooaja esimesel etapil võetakse aluseks 2023.a EKV edetabel.

Lisaks EKV edetabeli kaheksale esimesele võistkonnale on igal etapil võimalik välja anda 4 põhiturniiri kohta „wild cardiga“, mille andmise otsustavad Rannavõrkpalli Toimkonna (edaspidi RVT) volitusel võistluste Peakohtunik – 2 „wild card“ võistkonda ja etapi Korraldaja / Promootor - 1 nn „HOST wild card“, lisaks on Peakohtuniku pädevuses anda välja 1 „wild card“ noorte võistkonnale. Hooajal 2024 loetakse noorte klassi võistkonnaks 2005 aastal ja hiljem sündinud sportlaspaar.

Lisaks eelpool toodud kaheteistkümnele võistkonnale pääseb põhiturniirile neli parimat võistkonda läbi kvalifikatsiooniturniiri. Kui kvalifikatsiooniturniiri käigus selgub, et keegi põhiturniirile pääsenud paaridest jääb tulemata ning vabanevad täiendavad kohad põhiturniirile, osalevad kvalifikatsiooniturniiril viimasesse ringi jõudnud, kuid seal siiski kaotanud kõik võistkonnad võrdsetel alustel nn LUCKY LOSER loosimises.

Põhiturniir mängitakse alagrupisüsteemis, millele järgnevad sõelmängud. Alagruppidesse paigutamine toimub „ussi“ süsteemis vastavalt EKV edetabelile.

Igast alagrupist pääseb sõelmängudele kolm paremat võistkonda. Juhul kui põhiturniiril on vähem kui 12 võistkonda määrab täpse formaadi võistluste peakohtunik. Kui võistkondade arv põhiturniiril on 12-15, siis kasutatakse kolmeseid ja/või neljaseid alagruppe, kuueteistkümnese põhiturniiri korral mängitakse neljastes alagruppides.

Neljastes alagruppides kasutatakse rahvusvahelist modifitseeritud alagrupisüsteemi („modified pool play“). Esimeses ringis kohtuvad reitingu 1 vs 4 ja 2 vs 3, teises ringis kohtuvad omavahel esimese kohtumise võitjad (V1 vs V2) ning esimese kohtumise kaotajad (K1 vs K2). Alagrupi võitja (kohtumise V1 vs V2 võitja) saab koha veerandfinaalis. V1 vs V2 kohtumise kaotaja (alagrupi teine koht) ja K1 vs K2 kohtumise võitja (alagrupi kolmas koht) saavad koha ⅛-finaalis. K1 vs K2 kohtumise kaotaja saab alagrupis 4. koha ning jääb turniiril kokkuvõttes jagama 13.-16. kohta.

Alagrupi võitjad pääsevad otse veerandfinaali, alagruppide A ja B võitjad loositakse sõelmängude tabeli positsioonidele 1 ja 2, alagruppide C ja D võitjad loositakse positsioonidele 3 ja 4. Alagruppides teise koha saanud võistkonnad loositakse tabeli positsioonidele 5-8, kolmanda koha saanud võistkonnad positsioonidele 9-12. Alagruppides neljanda koha saanud võistkonnad jäävad turniiril jagama kohti 13-16. Sõelmängude tabelisse paigutamisel jälgitakse, et samast alagrupist tulnud võistkonnad ei kohtuks omavahel sõelmängude kahes esimeses ringis.

Võistluste peakohtunik võib erandkorras muuta võistluste läbiviimise süsteemi, kuid see peab olema põhjendatud äärmise ja vältimatu vajadusega nagu näiteks alatäituvusega põhiturniir.

6. KARIKAVÕITJATE SELGITAMINE JA AUTASUSTAMINE

Eesti 2024.a. rannavõrkpalli karikavõitjad selgitatakse EKV 4 (nelja) etapi põhjal ajavahemikus 07 juuni kuni 11 august 2024. Paremate võistkondade selgitamisel arvestatakse 3 (kolme) parema etapi tulemusi. Võistkondadel, kes on osalenud vähem kui kolmel etapil, lähevad arvesse osaletud etapid (kaks või üks). Paari punktisumma moodustub võistkonnana koos mängitud võistluste alusel.

Etapil saab võistkonna / paari kohta punkte järgnevalt: 1.koht – 40 punkti, 2.koht – 36 punkti, 3.koht – 32 punkti, 4.koht – 28 punkti, 5. - 8.koht – 24 punkti, 9. - 12 koht – 20 punkti, 13. -16.koht – 18 punkti, 17. - 20. koht – 16 punkti, 21. - 24. koht – 14 punkti , 25. - 28. koht - 12 punkti, 29. – 32. koht – 10 punkti.

Punktide võrdsuse korral saab paremuse võistkond, kellel on kolme parema etapi tulemustes rohkem esikohti. Selle võrdsuse korral eelistatakse võistkonda, kellel on rohkem teisi, kolmandaid jne. kohti. Kui kõik parameetrid on võrdsed, siis saab paremuse selgitamisel määravaks kõrgem koht EKV võistluste viimasel etapil. Kui ka see on võrdne, siis saab paremuse võistkond, kes on mänginud rohkem etappe. Võistkonnad jäävad kohta jagama, kui ükski eelpool nimetatud kriteerium ei anna võimalust paremusjärjestust selgitada.

Võistluste võitja võistkond saab nimetuse Eesti 2024.a. karikavõitja. Karikavõistluste üldarvestuse kolme parimat võistkonda autasustatakse karikate ja diplomitega. Iga karikaetapi esikolmikut autasustatakse Korraldaja poolt üldjuhul medali, diplomi ja esemeliste auhindadega, neljandat kohta diplomi ja esemeliste auhindadega.

Iga karikaetapi auhinnafond jaguneb järgnevalt: 1. koht – 700€, 2. koht – 500€, 3. koht – 300€, 4. koht – 150€. Auhinnafond on ühesugune nii meeste kui ka naiste turniirile.

7. VÕISTLUSTE KORRALDAMINE ja KOHTUNIKUD

Võistluste läbiviimise eest vastutab Eesti Võrkpalli Liidu Rannavõrkpalli Toimkond (RVT), sarja Peakohtunik ja sarja Superviisor koos võistlusi läbiviiva Korraldajaga.

Eesti Võrkpalli Liidu Rannavõrkpalli Toimkond (RVT) koostöös sarja Peakohtuniku ja Superviisoriga tagab etapi põhiturniirile (L ja P) kohtunike määramise. Kvalifikatsiooniturniiri kohtunikud tagab etapi Korraldaja koostöös kohalike vilemeeste või ka registreerunud mängijatega.

Kulutused, mis on seotud võistlejate võistlustele sõidu, majutuse ja toitlustamisega kannavad võistlejaid lähetavad organisatsioonid või sportlased ise. Käesoleva juhendiga mitte reguleeritud küsimused lahendab Rannavõrkpalli Toimkond (RVT).